**Vedtægter**

**For**

**Grundejerforeningen**

**Højgårdsparken/Ingridsparken**

**§1**

Foreningens navn er Grundejerforeningen Højgårdsparken/Ingridsparken.

**§2**

Foreningens hjemsted er Herning Kommune.

Foreningens værneting er Retten i Herning

Foreningen oprettes i henhold til bestemmelserne i Herning Kommunes lokalplan nr. 61.B4.2 og omfatter matr.nr. 8ab, 8ac og 8ø Lind By Rind beliggende Ingridsvej Lind 7400 Herning.

Baggrunden for etableringen af grundejerforeningen er Herning Kommunes krav herom.

Det bemærkes, at grundejerforeningen kun omfatter de boliger der er organiseret i andelsboligforeningerne Højgårdsparken og Ingridsparken. Når der nedenfor i de følgende paragraffer tales om ejerforhold omfatter disse de to andelsboligforeninger.

**§3**

Grundejerforeningens formål er at varetage medlemmernes nuværende og fremtidige fællesinteresser, herunder at tilse den overordnede drift og vedligeholdelse af fællesarealer.

Det påhviler den enkelte andelsboligforening at bekæmpe glatføre på stier og veje, og forestå drift, ren- og vedligeholdelse af fællesarealer inden for den enkelte andelsbolig-forenings ejendom.

Foreningens bestyrelse er berettiget til at udfærdige et ordensreglement.

Ordensreglementet, der skal vedtages af en generalforsamling med 3/4 majoritet, træder i kraft fra det tidspunkt, det er udsendt til medlemmerne.

Det påhviler den enkelte andelsboligforening at have de arealer andelsboligforeningen ejer og/eller administrerer behørigt forsikret.

**§4**

De to andelsboligforeninger betaler ligeligt udgifter til foreningens faste administration.

**§5**

Generalforsamlingen er foreningens højeste myndighed.

Ordinær generalforsamling afholdes hvert år inden udgangen af marts måned i Herning Kommune.

Generalforsamlingen indkaldes af bestyrelsen med 21 dages varsel ved skriftlig indkaldelse til hver af de to andelsboligforeninger. Indkaldelse skal indeholde dagsordenen.

Forslag, der ønskes behandlet på den ordinære generalforsamling, skal være bestyrelsen i hænde senest 8 dage før.

Sager, der ikke er dagsordenen, kan ikke sættes under afstemning.

På den ordinære generalforsamling skal følgende punkter behandles:

1. Valg af dirigent.
2. Bestyrelsens beretning om det forløbne år.
3. Aflæggelse af regnskab underskrevet af bestyrelse og revisor.
4. Indkomne forslag
5. Fremlæggelse af budget og fastsættelse af kontingent.
6. Valg af bestyrelse og suppleanter.
7. Valg af revisor og revisorsuppleant.
8. Eventuelt.

**§6**

Ekstraordinær generalforsamling, der indkaldes på samme måde og med samme frist som den ordinære, afholdes så ofte som bestyrelsen finder det nødvendigt, eller hvis mindst 1/4 af andelshaverne til bestyrelsen indgiver skriftligt motiveret begæring med angivelse af dagsordenen for den ekstraordinære generalforsamling.

**§7**

Generalforsamlingen vælger en dirigent, der på generalforsamlingen afgør alle tvivlsspørgsmål vedrørende sagernes behandlingsmåde og stemmeafgivelse.

Hver andelshaver har 1 stemme.

Afstemning sker ved håndsoprækning, medmindre et medlem anmoder om skriftlig afstemning eller dirigenten beslutter skriftlig afstemning.

Stemmeafgivningen kan ske ved skriftlig fuldmagt til en anden andelshaver eller til et medlem af vedkommendes husstand.

Ingen andelshaver kan dog afgive stemme i henhold til mere end en fuldmagt.

Beslutninger på generalforsamlingen træffes ved 3/4 af de fremmødte stemmeberettigede, dog jfr. §8.

Der udfærdiges en beslutningsprotokol, der underskrives af dirigenten og formanden, hvorefter den har fuld beviskraft i enhver henseende.

**§8**

Til vedtagelse på en generalforsamling af beslutninger, der går ud på ændring af foreningens vedtægter, ordensreglement, bevilling af midler ud over det til administration nødvendige, kræves at beslutningen vedtages hvor mindst 3/4 af medlemmerne er til stede og med mindst 3/4 flertal. Er der ikke mindst 3/4 af medlemmerne tilstede på generalforsamlingen, men er mindst 3/4 af de fremmødte for forslaget, kan der indkaldes til en ny generalforsamling, og på denne kan da forslaget endeligt vedtages med mindst 3/4 flertal, uanset hvor mange der er mødt.

Ovennævnte bevilling udover det til administrationen nødvendige, fordeles i forhold til andelshavere.

**§9**

Bestyrelsen består af 4 medlemmer, 2 fra hver andelsboligforening, samt 2 suppleanter, 1 fra hver forening.

Den valgte bestyrelse konstituerer sig selv med formand, næstformand, kasserer og sekretær.

I tilfælde af formandens forfald indtræder næstformanden som formand indtil næste generalforsamling.

Bestyrelse og suppleanter vælges for 2 år ad gangen således at halvdelen er på valg hvert år. Genvalg kan finde sted.

Dersom antallet af bestyrelsesmedlemmer ved afgang i årets løb, og efter at suppleanterne er indtrådt, bliver mindre end fire, er bestyrelsen berettiget til at supplere sig selv indtil førstkommende generalforsamling.

**§10**

Bestyrelsen har den daglige ledelse af foreningens virksomhed.

Der afholdes bestyrelsesmøde, så ofte formanden eller to medlemmer finder det nødvendigt. Der udfærdiges et referat, der skal fremlægges og godkendes af bestyrelsen på det næstfølgende bestyrelsesmøde.

Bestyrelsen er kun beslutningsdygtig når alle medlemmer er til stede. I tilfælde af forfald indtræder suppleanten.

Bestyrelsens beslutning træffes ved almindeligt stemmeflertal. Ved stemmelighed er formandens stemme afgørende.

**§11**

Foreningen tegnes overfor tredjemand af et flertal af bestyrelsen eller af formand og kasserer i forening.

**§12**

Generalforsamlingen vælger blandt beboerne 1 revisor og 1 suppleant. Genvalg kan finde sted.

Revisoren gennemgår mindst en gang årligt forenings regnskab, der føres af kassereren. Efter bestyrelsens nærmere bestemmelse og forvisser sig om, at de i regnskabet opførte aktiver er til stede, hvorefter de indgiver deres revisorbemærkning til generalforsamlingen

Forenings regnskabsår er kalenderåret, første regnskabsår løber dog fra foreningens stiftelse og frem til førstkommende 31/12.

**§13**

Nærværende vedtægter respekterer lokalplan nr. 61.B4.2 tinglyst den 9. september 1988.

**Vedtaget på den stiftende generalforsamling den 15. maj 2002**

**§13 vedtaget ændret på den ordinære generalforsamling den 28. april 2003**

Alex Gregersen Jørn Ballisager

Formand Næstformand

Svend Hansen Kim Clemmensen

Sekretær Kasserer